Opozicioni pokret i van Moskve
Saradnik Glasa Amerike otputovao je na zapadnu granicu Sibira i ustanovio da sve više Rusa otvoreno govori o demokratiji
U Uralskim planinama, Pavel Smolin vodi turiste na vožnju saonicama sa psećom zapregom kroz šume. Ali čak i ovde, u srcu Rusije, mogu se čuti različita mišljenja o dvanaestogodišnjoj vladavini Vladimira Putina u Rusiji. Nedaleko odatle, regionalna prestonica Jekaterinburg je bila jedini veliki grad u kojem je Jedinstvena Rusija premijera Vladimira Putina izgubila na decembarskim parlamentarnim izborima. Georgi Perski predstavlja Pravednu Rusiju, opozicionu partiju koja je ovde u decembru pobedila. On kaže da rusko novo nezavisno mišljenje nije ograničeno na Moskvu. Uprkos tome što je ovde pobedila opozicija, održana su tri protesta koje su učesnici postavili na Jutjub. Ljudi su nezadovoljni zbog – kako kažu – rasprostranjenih pronevera širom Rusije. Leonid Volkov, nezavisni član gradskog saveta, kaže da će narednih dana biti organizovan i četvrti protest. Ali Volkov i drugi naglašavaju da žele reformu – a ne revoluciju. U međuvremenu, državna kompanija je postavila proputinove bilborde - sa parolom „Za stabilnu sutrašnjicu“ – na „Krvavu crkvu“ u Jekaterinburgu podignutu na mestu na kojem je streljački vod boljševika 1918. ubio cara Nikolaja Drugog i celu njegovu porodicu. Putin će se suočiti sa biračima na predsedničkim izborima 4. marta, a regionalni viceguverner Anatolij Gredin kaže da su važne teme stabilnost i kontinuitet. Stabilnost je bila parola i na provladinom mitingu prošle subote ispred gradske železničke stanice. Novinari koji su izveštavali o mitingu kažu da su mnogi učesnici dovezeni autobusima i da su mlako podržali Putina. Novinari takođe kažu da je u okviru dogovora bio i odlazak u šoping mol. Član Gradskog saveta Volkov kaže da se Kremlj nada da će birači koji gledaju državnu televiziju uoči izbora, steći predstavu da Putin uživa veliku podršku radničke klase u industrijskom srcu zemlje, u dalekom Jekaterinburgu.